PMIndiaData/PMIndiaSum huggingface dataset:
चीनच्या कम्युनिस्ट पार्टीच्या केंद्रीय राजकीय आणि कायदेविषयक व्यवहार आयोगाचे सचिव मेंग जिआंझू यांनी पंतप्रधान नरेंद्र मोदी यांची भेट घेतली

चीनमधील कम्युनिस्ट पार्टीच्या केंद्रीय राजकीय आणि कायदेविषयक व्यवहार आयोगाचे सचिव सन्माननीय मेंग जिआंझू यांनी आज पंतप्रधान नरेंद्र मोदी यांनी भेट घेतली. भारत आणि चीन यांच्यात गेल्या दोन वर्षात झालेल्या उच्चस्तरीय आदान-प्रदानाचे पंतप्रधानांनी स्वागत केले. अशा भेटी उभय देशात धोरणात्मक सांमजस्य उभारणीला बळकटी देत असल्याचे पंतप्रधान म्हणाले. मे 2015 मध्ये पंतप्रधानांनी केलेल्या यशस्वी चीन दौऱ्याचे स्मरणही त्यांनी यावेळी केले तसेच सप्टेंबर 2016 मध्ये जी-20 शिखर परिषदेसाठी हाँगझू प्रांताला दिलेल्या भेटीची आठवण केली. दहशतवादाचा सामना करण्यासाठी द्विपक्षीय सहकार्यासह दोन्ही देशांच्या दृष्टीने हिताच्या मुद्यांविषयी उभय नेत्यांनी या भेटीत चर्चा केली. आंतरराष्ट्रीय शांतता आणि सुरक्षेला दहशतवादाचा अतिशय गंभीर धोका आहे असे स्पष्ट करुन पंतप्रधानांनी दहशतवादाला आळा घालण्यासंबंधित विषयांवर भारत आणि चीन यांच्यामध्ये होत असलेल्या सहकार्यवृद्धीचे स्वागत केले.
राजमाता विजया राजे सिंदिया यांच्या जयंतीनिमित पंतप्रधानांनी त्यांना आदरांजली वाहिली

नवी दिल्ली 12 ऑक्टोबर 2022 राजमाता विजया राजे सिंदिया यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. पंतप्रधान मोदी यांनी म्हटले आहे की, त्या धैर्य आणि द्रष्टेपणा यांची प्रतिमूर्ती होत्या. ट्विट संदेशात पंतप्रधान म्हणाले; “राजमाता विजया राजे सिंदिया यांना त्यांच्या जयंतीनिमित्त श्रद्धांजली. त्या धैर्य आणि द्रष्टेपणा यांची प्रतिमूर्ती होत्या.त्यांनी त्यांचे संपूर्ण आयुष्य दुसऱ्यांची सेवा करण्यासाठी समर्पित केले. यापूर्वीच्या #MannKiBaat कार्यक्रमाच्या एका भागात त्यांच्या अद्वितीय व्यक्तिमत्त्वाबद्दल मी जे म्हटले होते ते सर्वांसाठी सामायिक करत आहे.”
खासदार आणि माजी केंद्रीय मंत्री संवर लाल जाट यांच्या निधनाबद्दल पंतप्रधानांकडून दु:ख व्यक्त

खासदार आणि माजी केंद्रीय मंत्री संवर लाल जाट यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. पंतप्रधान म्हणाले, “खासदार आणि माजी केंद्रीय मंत्री संवर लाल जाट यांच्या निधनाने दु:खी झालो आहे. भाजपा आणि देशासाठी ही खूप मोठी हानी आहे. माझ्याकडून शोकभावना. संवर लाल जाट यांनी गावांसाठी आणि शेतकऱ्यांच्या कल्याणासाठी फार मोठे योगदान दिले आहे. या दु:खद प्रसंगी त्यांच्या कुटुंबियांच्या आणि समर्थकांच्या या दु:खात मी सहभागी आहे.”
पंतप्रधानांनी इटावा येथील रस्ते अपघातात मृत्यू झालेल्यांप्रती व्यक्त केला शोक

नवी दिल्ली, 10 एप्रिल 2021 पंतप्रधान नरेंद्र मोदी यांनी इटावा, उत्तर प्रदेश येथील रस्ते अपघातातील मृतांप्रती शोक व्यक्त केला आहे. त्यांनी अपघातातील मृत व्यक्तींच्या आप्तांप्रती तीव्र शोक व्यक्त केला आहे आणि जखमी लवकर बरे व्हावे, अशी इच्छा व्यक्त केली आहे.
पंतप्रधानांनी नागालँडमधील लोकांचे महत्त्वाच्या क्षेत्रातील विकास कामांसाठी केले अभिनंदन

संपर्क सुविधा, शिक्षण, पर्यटन आणि ऊर्जा यासारख्या महत्त्वाच्या क्षेत्रांतील विकासकामांसाठी पंतप्रधान नरेंद्र मोदी यांनी नागालँडमधील लोकांचे अभिनंदन केले आहे. नागालँडचे मुख्यमंत्री नेफियु रिओ यांच्या ट्विटला प्रतिसाद देताना पंतप्रधान म्हणाले; “संपर्क सुविधा, शिक्षण, पर्यटन आणि ऊर्जा यांसारख्या प्रमुख क्षेत्रांतील विकासकामांसाठी नागालँडच्या माझ्या बंधुभगिनींचे अभिनंदन. नागालँडमधील उत्साही लोकांच्या आकांक्षा पूर्ण करण्यासाठी राष्ट्रीय लोकशाही आघाडीचे सरकार कटिबद्ध आहे.”
कुष्ठरोग विरोधी दिनानिमित्त पंतप्रधानांचा संदेश

भारतातून कुष्ठरोग या बऱ्या होणाऱ्या आजाराचे समूळ उच्चाटन करण्यासाठी एकत्रित प्रयत्न करण्याची गरज असल्याचे मत पंतप्रधान नरेंद्र मोदी यांनी व्यक्त केले आहे. बऱ्या झालेल्या व्यक्तींच्या सामाजिक-आर्थिक उत्थानासाठी तसेच राष्ट्र उभारणीत आपण एकत्रित काम करण्‍याची गरज असल्याचे कुष्ठरोग विरोधी दिनानिमित्त दिलेल्या संदेशात पंतप्रधानांनी म्हटले आहे. आपल्या देशातले हे नागरिक महात्मा गांधीजींच्या स्वप्नांमधील आयुष्य जगण्यासाठी आपण कठोर परिश्रम केले पाहिजेत, असे पंतप्रधानांनी म्हटले आहे. कुष्ठरोग बाधित व्यक्तींप्रती महात्मा गांधींना काळजी वाटत होती, याची आठवण पंतप्रधानांनी करून दिली. या लोकांवर केवळ उपचार करणे हीच त्यांची दूरदृष्टी नव्हती तर त्यांना समाजाच्या मुख्य प्रवाहात सामील करून घेण्याचाही विचार गांधीजींचा होता असे त्यांनी सांगितले. राष्ट्रीय कुष्ठरोग निर्मूलन कार्यक्रमांतर्गत या देशातून कुष्ठरोगाचे उच्चाटन करणे ही महात्मा गांधींच्या दूरदृष्टीला आदरांजली असल्याचे पंतप्रधानांनी सांगितले आहे. राष्ट्रीय पातळीवर दर 10 हजार लोकसंख्येमागे एकापेक्षा कमी रुग्ण हे कुष्ठरोग निर्मूलनाचं लक्ष्य 2005 मध्ये साध्य झाल्याचे त्यांनी सांगितलं. रुग्ण शोधून काढण्याचा दर त्यानंतर काहीसा घसरला असला तरी रोग निदानाच्या वेळी दिसून येणाऱ्या व्यंगात वाढ झाली आहे, असे ते म्हणाले. एक देश म्हणून अंतिम लक्ष गाठण्यासाठी आपण भगीरथ प्रयत्न तर केलेच पाहिजेत पण या रोगाशी निगडीत सामाजिक कलंक संपूर्ण नष्ट करण्यासाठी कार्य करण्याचीही गरज पंतप्रधानांनी व्यक्त केली. समाजात कुष्ठरोगाची लागण लवकर शोधून काढण्यासाठी 2016 मध्ये राष्ट्रीय आरोग्य मिशन अंतर्गत त्रिस्तरीय रणनिती आखण्यात आल्याचा उल्लेख पंतप्रधानांनी केला. 2016मध्ये विशेष कुष्ठरोग निदान, विशेष मोहीम हाती घेण्यात आली. या मोहिमेअंतर्गत 32 हजाराहून अधिक सणांचे निदान झाले आणि त्यानंतर औषधोपचार सुरू झाले. याशिवाय रुग्णांच्या नजीकच्या संपर्कात असणाऱ्या व्यक्तांना या रोगाची लागण होण्याची शक्यता कमी करण्यासाठी औषधे दिली गेली.
पंतप्रधान 17 डिसेंबर रोजी अखिल भारतीय महापौर परिषदेचे उद्‌घाटन करणार

नवी दिल्ली, 16 डिसेंबर 2021 पंतप्रधान नरेंद्र मोदी 17 डिसेंबर 2021 रोजी सकाळी 10:30 वाजता व्हिडिओ कॉन्फरन्सिंगद्वारे उत्तर प्रदेशच्या शहरी विकास विभागातर्फे वाराणसी येथे आयोजित अखिल भारतीय महापौर परिषदेचे उद्‌घाटन करणार असून परिषदेला संबोधित करणार आहेत. परिषदेत देशभरातील विविध राज्यातील महापौर सहभागी होणार आहेत. "नवीन शहरी भारत" ही परिषदेची संकल्पना आहे. शहरी भागात राहणे सुलभ व्हावे यासाठी पंतप्रधानांचे निरंतर प्रयत्न सुरु असतात. जुन्या आणि मोडकळीला आलेल्या नागरी पायाभूत व्यवस्था आणि सुविधांचा अभाव या समस्या सोडवण्यासाठी सरकारने अनेक योजना आणि उपक्रम सुरू केले आहेत. या प्रयत्नांअंतर्गत उत्तर प्रदेशकडे विशेष लक्ष देण्यात आले आहे. विशेषत: गेल्या पाच वर्षांत तिथे शहरी सुविधांमध्ये मोठी प्रगती आणि परिवर्तन झालेले दिसून येते. 17 ते 19 डिसेंबर या कालावधीत शहरी विकास क्षेत्रात केंद्र सरकार आणि उत्तर प्रदेश सरकारची महत्वपूर्ण कामगिरी सर्वांसमोर मांडण्यासाठी एक प्रदर्शनही आयोजित करण्यात आले आहे. उत्तर प्रदेशचे मुख्यमंत्री आणि केंद्रीय गृहनिर्माण आणि शहरी व्यवहार मंत्रीही यावेळी उपस्थित राहणार आहेत.
पंतप्रधानांकडून मेघालय, त्रिपुरा आणि मणिपुरच्या जनतेला त्यांच्या राज्य स्थापना दिनाच्या शुभेच्छा

पंतप्रधान नरेंद्र मोदी यांनी मेघालय, त्रिपुरा आणि मणिपुरच्या जनतेला त्यांच्या राज्य स्थापना दिनानिमित्त शुभेच्छा दिल्या आहेत. पंतप्रधान म्हणाले, “मेघालय, मणिपुर आणि त्रिपुराच्या जनतेला त्यांच्या राज्य स्थापना दिनानिमित्त शुभेच्छा. या राज्यांना त्यांच्या विकासाच्या प्रवासासाठी मी शुभेच्छा देतो.”
डॉक्टर्स दिनानिमित्त पंतप्रधानांनी सर्व डॉक्टरांना दिल्या शुभेच्छा

पंतप्रधान नरेंद्र मोदी यांनी डॉक्टर्स दिनानिमित्त सर्व डॉक्टरांना शुभेच्छा दिल्या आहेत. यानिमित्त पाठविलेल्या ट्वीट संदेशात पंतप्रधान म्हणाले की, “आजच्या डॉक्टर्स दिनानिमित्त सर्व डॉक्टरांना माझ्या शुभेच्छा. वैद्यकीय जगात, भारताने गाठलेले टप्पे अत्यंत कौतुकास्पद आहेत आणि भारताच्या डॉक्टर वर्गाने आपल्या ग्रहाला अधिकाधिक आरोग्यपूर्ण वातावरण देण्यात मोठे योगदान दिले आहे. काही दिवसांपूर्वी, ‘मन की बात’ या कार्यक्रमादरम्यान मी ह्या गोष्टी बोललो होतो.”
राष्ट्रकुल स्पर्धेत कांस्य पदक जिंकल्याबद्दल पंतप्रधान नरेंद्र मोदी यांनी केलं हरजिंदर कौरचं अभिनंदन

नवी दिल्‍ली, 2 ऑगस्‍ट 2022 राष्ट्रकुल स्पर्धेत भारोत्तोलनाच्या 71 किलो वजनी गटात कांस्य पदक जिंकल्याबद्दल पंतप्रधान नरेंद्र मोदी यांनी हरजिंदर कौरचं अभिनंदन केलं आहे. बर्मिंगहॅम इथे सुरु असलेल्या राष्ट्रकुल क्रीडा स्पर्धेत आपल्या भारोत्तोलन संघाची कामगिरी अद्वितीय ठरते आहे. याच कामगिरीला पुढे नेत, हरजिंदर कौरनं आज कांस्य पदकाची कमाई केली आहे. तिच्या यशाबद्दल तिचं विशेष अभिनंदन ! तिच्या पुढच्या प्रवासासाठी शुभेच्छा!”
श्यामजी कृष्णा वर्मा यांच्या जयंतीनिमित्त पंतप्रधानांनी  केले अभिवादन

क्रांतीकारी स्वातंत्र्य सेनानी श्यामजी कृष्णा वर्मा यांच्या जयंतीनिमित्त पंतप्रधान नरेंद्र मोदी यांनी त्यांना अभिवादन केले आहे. “आदरणीय श्यामजी कृष्णा वर्मा यांना मी अभिवादन करतो. त्यांची जाज्वल्य देशभक्ती आणि त्यांनी भारताच्या स्वातंत्र्य लढयात दिलेले योगदान यांचे कधीच विस्मरण होऊ शकणार नाही. श्यामजी कृष्णा वर्मा यांच्‍या महान कार्याविषयी मी मागे भाषण दिले होते. ते आता पुन्हा एकदा शेअर करत आहे. https://www.youtube.com/watch?v=NLw_2cNVRuQ असे पंतप्रधानांनी म्हटले आहे.
वाराणसीतील रिंग रोड आणि बाबतपूर विमानतळ मार्गाचे पंतप्रधानांच्या  हस्ते  उद्या  उद्‌घाटन

पंतप्रधान नरेंद्र मोदी उद्या दिनांक 12 नोव्हेंबर रोजी वाराणसीतील गंगा नदीवरील दोन महत्वाचे, ३४ किलोमीटर लांबीचे आणि 1571.95 कोटी रुपये लागत मूल्यअसलेले आंतराष्ट्रीय जलमार्ग राष्ट्राला अर्पण करतील. उत्तर प्रदेशचे राज्यपाल राम नाईक, केंद्रीय परिवहन आणि महामार्ग नौवहन, जल संसाधन, नदी विकास आणि गंगा पुनरुत्पादन मंत्री, नितीन गडकरी, उत्तर प्रदेशचे मुख्यमंत्री योगी आदित्यनाथ या कार्यक्रमाला उपस्थित राहतील. हा कार्यक्रम उद्या दुपारी उत्तर प्रदेशमधील वाराणसी येथील हार्डुआच्या तिरहा रिंग रोड वर होणार आहे. 16.55 किमी लांबीच्या वाराणसी रिंग रोड फेज-1 पूर्ण करण्यासाठी 759.36 कोटी रुपये खर्च करण्यात आला आहे, तर 17.25 किमी बांधकामासाठी बाबतपुत्र-वाराणसी मार्गावर NH-56 आणि 812.5 9 कोटी रुपयांची योजना तयार केली जाणार आहे. बाबतपुर विमानतळ महामार्ग हा वाराणसी विमानतळाला जोडेल आणि जौनपुर, सुल्तानपूर तसेच लखनउ पर्यंत जाईल. हरहुआ येथील फ्लाईओव्हर आणि तार्णा येथील आरओबीसह, वाराणसी ते विमानतळापर्यंतचा प्रवास वेळ यामुळे कमी होणार आहे. यामुळे वाराणसीतील लोकांना, पर्यटकांना आणि शहराला भेट देणाऱ्या इतर लोकांना यामुळे मोठ्या प्रमाणात मदत होईल. दोन आरओबी आणि फ्लायओव्हरसह रिंग रोड, एनआर 56 (लखनऊ-वाराणसी), एनएच 233 (आझमगढ-वाराणसी), एनएच 2 9 (गोरखपूर-वाराणसी) आणि अयोध्या-वाराणसी महामार्ग, वाहतूक मार्ग राष्ट्राला प्रदान करण्यात येणार आहेत , ज्यामुळे शहरातील वाहतूक संकटे कमी होतील. यामुळे या भागातील प्रवास वेळ, इंधन वापर आणि प्रदूषण कमी होईल. रिंग रोड द्वारे पर्यटकांना बौद्ध तीर्थाला भेट देण्याचा मार्ग सुकर होईल तसेच सारनाथला भेट देणेही सुलभ आणि अधिक सोयीस्कर प्रवेश प्रदान करेल. या प्रकल्पांमुळे रोजगाराच्या संधी वाढवल्या जातील, लहान आणि मध्यम उद्योगांचा विकास होईल आणि या क्षेत्रातील आर्थिक विकासाला प्रोत्साहन मिळेल. सध्या उत्तर प्रदेशमधील वाराणसीला इतर ठिकाणी जोडण्यासाठी सध्या 633385 कोटींची एकूण लांबीची 283 किलोमीटरचे एन.एच प्रकल्प सुरू आहेत. हा भारतातील चार बहू आयामी प्रकल्पांपैकी पहिला प्रकल्प आहे जो गंगा नदीच्या कतहावर असून, ज्याला भारतीय विकास प्राधिकरणाद्वारे, जलमार्ग विकास प्रकल्पांतर्गत, जागतिक बँकेचे अर्थ साहाय्य मिळाले आहे. इतर तीन प्रकल्प हे शाहिबगंज , हळदी, आणि गाझीपूर येथे विकासाधीन आहेत. हा प्रकल्प गंगा नदीवर 1500-2,000 डीडब्ल्यूटी क्षमतेच्या वाहनांच्या व्यावसायिक नेव्हिगेशनला सक्षम करेल. पंतप्रधानांना यावेळी, कंटेनरद्वारे वाहनांना जलमार्गाद्वारे पाठविण्याचा पहिला कंटेनर करार (स्वातंत्र्योत्तर) प्राप्त होईल. ऑक्टोबरच्या मागील आठवड्यात अन्न आणि पेय पदार्थांची कार्गो असलेल्या मालवाहतूककंपनी, “पेप्सिको”चा माल कलकत्त्याहून निघाला.
श्रीलंकेविरुद्ध ऐतिहासिक मालिका विजय मिळवल्याबद्दल पंतप्रधानांकडून भारतीय क्रिकेट संघाचे अभिनंदन

श्रीलंकेविरुद्ध ऐतिहासिक मालिका विजय मिळवल्याबद्दल पंतप्रधान नरेंद्र मोदी यांनी भारतीय क्रिकेट संघाचे अभिनंदन केले आहे. पंतप्रधान म्हणाले, ‘श्रीलंकेविरुद्ध ऐतिहासिक मालिका विजयासाठी भारतीय क्रिकेट संघाचे अभिनंदन. संघाच्या प्रभावी कामगिरीचा आम्हाला अभिमान आहे.’
राष्ट्रीय युवक दिनानिमित्त दोन व्हिडीओ कॉन्फरन्सिंगच्या माध्यमातून पंतप्रधानांचे मार्गदर्शन

राष्ट्रीय युवक दिवसाच्या निमित्ताने पंतप्रधान नरेंद्र मोदी यांनी दोन महत्वाच्या कार्यक्रमांमध्ये व्हिडिओ कॉन्फरन्सिंगच्या माध्यमातून उपस्थितांना मार्गदर्शन केले. ग्रेटर नॉयडा इथे गौतम बुद्ध विद्यापीठात आयोजित केलेल्या राष्ट्रीय युवक महोत्सव 2018 च्या उद्‌घाटन सोहळ्यात पंतप्रधानांनी आपल्या भाषणाच्या सुरुवातीला PSLV-C40च्या यशस्वी प्रक्षेपणाबद्दल इस्रोचे अभिनंदन केले. अंतराळ क्षेत्रात आपण करत असलेल्या कामगिरीमुळे आपल्या नागरिकांना मदत होत आहे आणि त्यामुळे आपल्या विकासाच्या प्रवासाला चालना मिळेल, असे पंतप्रधान म्हणाले. डिसेंबर 2017 मध्ये ‘मन की बात’ कार्यक्रमामध्ये देशाच्या सर्व जिल्ह्यात अभिरुप संसदेचे आयोजन करण्याच्या आपल्या सूचनेची त्यांनी यावेळी आठवण करुन दिली. अशा प्रकारच्या अभिरुप संसदेमुळे युवकांमध्ये यासंदर्भात विचारमंथन घडून येईल. 1947 नंतर आपला जन्म झाल्याने, स्वातंत्र्य संग्रामात सहभागी होण्याचे भाग्य आपल्याला लाभले नाही. मात्र, त्या लढ्यात ज्या महान स्त्री-पुरुषांनी आपले आयुष्य समर्पित केले, त्यांची स्वप्ने पूर्ण करण्याची संधी आपल्याला प्राप्त झाली आहे. आपल्या स्वातंत्र्य योद्धांनी ज्या भारताचे स्वप्न पाहिले, त्याची निर्मिती आपण केलीच पाहिजे, असा आग्रह पंतप्रधानांनी धरला. आपले युवक रोजगार देणारे असले पाहिजेत, असे प्रतिपादन त्यांनी केले. नाविन्यपूर्ण कल्पना असलेले आणि नवनिर्मिती करणारे ते असले पाहिजेत, यावरही त्यांनी भर दिला. सध्याच्या युवकांमध्ये धैर्य किंवा संयम नाही, असे काही लोक म्हणत असतात. मात्र, यामुळेच या युवकांमध्ये काही तरी वेगळे काही तरी नवे करण्याची उमेद निर्माण होते. नेहमीच्या चौकटीच्या बाहेरचा विचार करण्याची आणि नव्या गोष्टी करण्याची वृत्ती त्यामुळे निर्माण होते. खेळांना आपल्या जीवनाचा एक भाग बनवण्याचे आवाहन त्यांनी केले. राष्ट्रीय युवक दिवस आणि सर्वधर्म सभा या कार्यक्रमाचे कर्नाटकमधील बेळगाव इथं आयोजन करण्यात आले होते. या कार्यक्रमात देखील पंतप्रधान व्हिडिओ कॉन्फरन्सिंगद्वारे सहभागी झाले. स्वामी विवेकानंद यांनी बंधुभावावर भर दिला, असे पंतप्रधान म्हणाले. भारताच्या विकासामध्ये आपल्या देशाच्या जनतेचे हित सामावलेले आहे, असा त्यांचा विश्वास होता. पाश्चिमात्य जगात भारताबद्दल बरेच गैरसमज निर्माण करण्यात आले होते आणि स्वामी विवेकानंद यांनी ते सर्व दूर केले. समाजातल्या अनिष्ट प्रकारांविरोधातही त्यांनी आवाज उठवला, असे पंतप्रधान म्हणाले. काही लोक देशाचे विभाजन करण्याचा प्रयत्न करत आहेत आणि या देशातील युवक अशा घटकांना चोख प्रत्युत्तर देत आहेत. आपल्या देशातील युवक कधीही चुकीच्या मार्गावर भरकटणार नाही, असा विश्वास त्यांनी व्यक्त केला. स्वच्छ भारत मोहिमेला नव्या उंचीवर नेण्याचे काम देशातील युवक करत आहेत, असे त्यांनी नमूद केले. भारत हे समाजाची सेवा करणाऱ्या आणि सुधारणा घडवणाऱ्या अनेक संतांचे माहेरघर आहे, असे गौरवोद्गार पंतप्रधानांनी काढले. सेवाभाव हा आपल्या संस्कृतीचा भाग आहे. देशभरात अनेक व्यक्ती आणि संस्था निस्वार्थ वृत्तीने समाजाची सेवा करत आहेत, असे त्यांनी सांगितले. देशाला हागणदारीमुक्त करण्यासाठी प्रत्येकाने काम करावे, असे आवाहन त्यांनी केले.
सीबीएसई मंडळाच्या परीक्षेसाठी विद्यार्थी, पालक आणि शिक्षकांना पंतप्रधानांकडून शुभेच्छा

सीबीएसई, केंद्रीय माध्यमिक शिक्षण मंडळाच्या परीक्षेला बसणाऱ्या विद्यार्थ्यांना, पंतप्रधान नरेंद्र मोदी यांनी शुभेच्छा दिल्या आहेत. सीबीएसईच्या दहावी आणि बारावीच्या परीक्षा आजपासून सुरु होत आहेत. युवा एक्झाम वॉरियरना, त्यांचे पालक आणि शिक्षकांना शुभेच्छा. प्रसन्न आणि तणावरहित राहून परीक्षा द्यावी असे आवाहन मी युवा मित्रांना करतो. अनेक महिन्यांचे परीश्रम आणि तयारी नक्कीच यशाकडे घेऊन जाईल असे पंतप्रधानांनी म्हटले आहे.
चार नव्या नॅशनल इन्स्टिट्यूट ऑफ डिजाईनच्या संचालकपदांची निर्मिती

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळ बैठकीत आज, कुरुक्षेत्र (हरियाणा), भोपाळ (मध्य प्रदेश), जोरहाट (आसाम), विजयवाडा (आंध्र प्रदेश) या चार स्थापन झालेल्या नव्या ठिकाणी नॅशनल इन्स्टिट्यूट ऑफ डिझाईनच्या चार संचालकपदांची निर्मिती करण्यास मंजूरी देण्यात आली. फेब्रुवारी 2014 मध्ये झालेल्या बैठकीतच या चार संचालकांच्या वेतनासह इतर आर्थिक बाबींना मान्यता देण्यात आली आहे. पार्श्वभूमी फेब्रुवारी 2007 मध्ये केंद्रीय मंत्रिमंडळाने नॅशनल डिझाईन पॉलिसी मंजूर केली आहे. त्याअंतर्गत अहमदाबाद येथील संस्थेच्या धर्तीवर चार नव्या संस्थांची उभारणी करण्याचा समावेश होता. यामुळे डिजाईन क्षेत्रात देशभर गुणवत्तापूर्ण शिक्षणाचा प्रसार होईल.
द्विपक्षीय गुंतवणूक कराराच्या सुधारित  मसुदयाला केंद्रीय मंत्रीमंडळाची मान्यता

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारतीय द्विपक्षीय गुंतवणुक कराराच्या सुधारित मसुदयाला आज मान्यता दिली. द्विपक्षीय गुंतवणूक कराराच्या सुधारित मसुदयाचा वापर सध्याच्या द्विपक्षीय गुंतवणूक करारांच्या पुर्नवाटाघाटी करण्यासाठी, भविष्यातील द्विपक्षीय गुंतवणुक कराराच्या वाटाघाटींसाठी तसेच सर्वसमावेशक आर्थिक सहकार्य करार/मुक्त व्यापार करारामध्ये गुंतवणूक अध्याय समाविष्ट करण्याकरीता केला जाईल. द्विपक्षीय गुंतवणूक कराराचे महत्त्वपूर्ण वैशिष्टय म्हणजे उद्योग आधारित गुंतवणूक व्याखेचा समावेश, राष्ट्रीय उपाययोजना, सार्वजनिक वापरासाठी ताब्यात घेण्याबाबत संरक्षण, गुंतवणूकदार राज्‍य वादविवाद निवारण मंचाची तरतूद जेणेकरुन गुंतवणूकदारांनी आंतरराष्ट्रीय लवादामध्ये मदत मागण्याआधी त्यांना स्थानिक पातळीवर मदत उपलब्ध होईल. सरकारचे नियामक अधिकार बाधित ठेवण्याकरीता या आराखडयामधून सरकारी खरेदी, करप्रणाली, अनुदान, अनिवार्य परवाना आणि राष्ट्रीय सुरक्षा हे मुद्दे वगळण्यात आले आहेत. ‍ द्विपक्षीय गुंतवणूक कराराच्या नवीन भारतीय आराखडयात परकीय गुंतवणूकदारांना भारतात आणि भारतीय गुंतवणूकदारांना परदेशात योग्य ते संरक्षण प्रदान करण्यात आले आहे. पहिल्या द्विपक्षीय गुंतवणूक करारावर भारताने 14 मार्च 1994 रोजी स्वाक्षरी केली होती. तेव्हापासून भारताने आतापर्यंत 82 देशांसोबत द्विपक्षीय गुंतवणूक करारांवर स्वाक्षऱ्या केल्या आहेत.
पद्म पुरस्कार जाहीर झालेल्या सर्व मान्यवरांचे पंतप्रधानांकडून अभिनंदन

नवी दिल्ली, 25 जानेवारी 2022 यंदा, म्हणजेच वर्ष 2022 साठीचे पद्म पुरस्कार जाहीर झालेल्या सर्व मान्यवरांचे पंतप्रधान नरेंद्र मोदी यांनी अभिनंदन केले आहे. “ज्या सर्व मान्यवरांना पद्म पुरस्कार जाहीर करण्यात आला आहे त्या सर्वांचे खूप खूप अभिनंदन! त्यांच्या क्षेत्रातील त्यांचे कार्य आणि कामगिरीचा संपूर्ण देशाला कौतूक आहे. त्यांनी समाजाला दिलेल्या योगदानाबद्दल भारताला त्यांचा अभिमान वाटतो,” असे पंतप्रधानांनी आपल्या ट्वीट मध्ये म्हटले आहे.
प्रधान सचिव नृपेंद्र मिश्रा यांना पंतप्रधानांनी दिला निरोप

पंतप्रधान नरेंद्र मोदी यांनी प्रधान सचिव नृपेंद्र मिश्रा यांना काल 7 लोककल्याण मार्ग इथे आयोजित एका कार्यक्रमात निरोप दिला. अनेक केंद्रीय मंत्री आणि वरिष्ठ अधिकारी यावेळी उपस्थित होते. मिश्रा यांचा उल्लेख मौल्यवान रत्न असा करत पंतप्रधानांनी गेल्या पाच वर्षात त्यांच्याबरोबर व्यतित केलेल्या क्षणांची आठवण सांगितली. मेहनती स्वभाव, कामाप्रती समर्पित वृत्ती आणि एक नागरी सेवक म्हणून त्यांची उल्लेखनीय कारकीर्द याची पंतप्रधानांनी प्रशंसा केली. मिश्रा यांनी आपल्या प्रशासकीय अनुभवाचा उपयोग केल्याचे अनेक दाखले यावेळी पंतप्रधानांनी विशद केले. मिश्रा हे सक्षम आणि अनुभवी अधिकारी आहेत जे संघर्ष निराकरणात पारंगत होते. त्यांना भविष्यासाठी शुभेच्छा देत त्यांनी भारत सरकारसाठी दिलेल्या अमूल्य योगदानाबद्दल पंतप्रधानांनी प्रधान सचिवांचे आभार मानले. नवीन भारत निर्मितीच्या स्वप्नाच्या दिशेने काम करण्याची संधी दिल्याबद्दल प्रधान सचिवांनी पंतप्रधानांचे आभार मानले. पंतप्रधानांच्या लक्ष्याभिमुख, तंत्रज्ञानाची जाण आणि मानवी दृष्टिकोनाची त्यांनी प्रशंसा केली. आणि संपूर्ण सरकारी व्यवस्थेला नवीन भारत घडविण्याच्या उद्देशाने कार्य करण्याचे आवाहन केले.
जम्मु आणि काश्मीर पुनर्रचना कायदा 2019च्या कलम 73 आणि 74 अंतर्गत आदेश देण्यासाठी भारत सरकार (कामकाज) नियम 1961 च्या नियम 12 अन्वये मंजुर प्रस्तावाला केंद्रीय मंत्रिमंडळाची कार्योत्तर मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जम्मु आणि काश्मीर पुनर्रचना कायदा 2019च्या कलम 73 अंतर्गत तसेच कलम 74 अंतर्गत आदेश देण्यासाठी भारत सरकार (कामकाज) नियम 1961 च्या नियम 12 अन्वये मंजुर प्रस्तावाला कार्योत्तर मंजुरी दिली. संसदेच्या शिफारशीनुसार भारतीय संविधानाच्या कलम 370 अंतर्गत राष्ट्रपतींनी निवेदन दिले आणि जम्मु-काश्मीर पुनर्रचना कायदा 2019 ला मंजुरी दिली. त्यानुसार जम्मू आणि काश्मीर ही पूर्वीची राज्ये 31 ऑक्टोबर 2019 रोजी जम्मू आणि काश्मीर केंद्र शासित प्रदेश आणि लडाख केंद्र शासित प्रदेश म्हणून अस्तित्वात आली. 19 डिसेंबर 2018 रोजी तत्कालीन जम्मू आणि काश्मीर राज्यात भारतीय संविधानाच्या कलम 356 अंतर्गत राष्ट्रपती राजवट लागू करण्यात आली होती. मात्र केंद्र शासित प्रदेशांना कलम 356 लागू नसल्यामुळे 31 ऑक्टोबर 2019 रोजी ती मागे घेण्यात आली.
महाराष्ट्र, आंध्र प्रदेशआणि पश्चिम बंगाल मधल्या नव्या एम्स साठी संचालकांच्या तीन पदांच्या निर्मितीला मंत्रिमंडळाची मान्यता

महाराष्ट्रातल्या नागपूर, आंध्र प्रदेशमधल्या गुंटुरजवळच्या मंगलागिरी आणि पश्चिम बंगाल मधल्या कल्याणी इथल्या नव्या एम्स साठी संचालकांच्या तीन पदाच्या निर्मितीला, पूर्व सुधारित श्रेणी 80000 रुपये (अधिक एनपीए मर्यादा 85000) मंत्रिमंडळाची मान्यता मिळाली आहे. 1956 च्या एम्स कायद्यानुसार आणि त्यात 2012 मध्ये केलेल्या सुधारणेनुसार या संस्थेला मुख्य कार्यकारी अधिकारी असेल आणि त्यालाच संचालक म्हणून नेमण्यात येईल. संस्थेच्या पहिल्या संचालकाची नियुक्ती केंद्र सरकार करेल त्यानंतर संस्था या नियुक्त्या करेल. सचिव म्हणून आणि प्रशासकीय मंडळ म्हणून हा संचालक काम पाहील आणि एम्स चे प्रशासन आणि कार्य सुरळीत चालण्यासाठी मदत करेल. योग्य प्रक्रिया अनुसरून ही पदे तातडीने भरण्यात येतील.
गुरखा जनमुक्ती मोर्चाच्या प्रतिनिधी मंडळाने पंतप्रधानांची भेट घेतली

दार्जिलिंगचे लोकसभा खासदार एस.एस. अहलुवालिया यांच्या नेतृत्वाखाली गुरखा जनमुक्ती मोर्चाच्या प्रतिनिधीमंडळाच्या सदस्यांनी आज पंतप्रधान नरेंद्र मोदी यांची भेट घेतली. यावेळी प्रतिनिधीमंडळाने पंतप्रधानांसोबत आपल्या विविध मागण्यांबाबत चर्चा करुन पंतप्रधानांनी या मागण्यांचा सहानुभूतीपूर्वक विचार करावा, अशी विनंती केली.
प्रधान मंत्री  आवास योजने अंतर्गत मध्यम उत्पन्न गटासाठीच्या पत आधारित  अनुदान योजनेखाली व्याज अनुदानासाठी पात्र घरांच्या कार्पेट क्षेत्रात वाढ करायला केंद्रीय  मंत्रिमंडळाची मंजूरी

प्रधान मंत्री आवास योजना (शहरी )अंतर्गत मध्यम उत्पन्न गटासाठीच्या पत आधारित अनुदान योजनेखाली व्याज अनुदानासाठी पात्र घरांच्या कार्पेट क्षेत्रात वाढ करायला केंद्रीय मंत्रिमंडळाने मंजूरी दिली आहे. या योजनेची व्याप्ती आणखी वाढवण्यासाठी मंत्रिमंडळाने मध्यम उत्पन्न गटाच्या 1 श्रेणीतल्या, पत आधारित अनुदान योजनेखालील घरांसाठीच्या कार्पेट क्षेत्रात,सध्याच्या 90 चौरस मीटर वरून 120 चौरस मीटर पर्यंत वाढ तर मध्यम उत्पन्न गटाच्या श्रेणी 2 मधल्या पत आधारित अनुदान योजनेखालील घरांसाठी, सध्याच्या 110 चौरस मीटर वरून 150 चौरस मीटर पर्यंत वाढ करण्याचा निर्णय घेतला आहे. मध्यम उत्पन्न गटासाठी पत आधारित अनुदान योजना अमलात आली त्या तारखेपासून म्हणजे1 जानेवारी 2017 पासून हा बदल अमलात राहील. शहरी भागात गृह टंचाईच्या आव्हानाला तोंड देण्याच्या दृष्टीने, मध्यम उत्पन्न गटासाठी पत आधारित अनुदान योजना हे प्रशंसनीय पाऊल आहे.
भारत आणि कोलंबिया यांच्यामध्ये कृषी आणि मत्स्योत्पादन क्षेत्रातल्या सामंजस्य करारावर स्वाक्षऱ्या करायला मंत्रिमंडळाची मंजुरी

भारत आणि कोलंबिया यांच्यामध्ये कृषी आणि मत्स्योत्पादन क्षेत्रातल्या सामंजस्य करारावर स्वाक्षऱ्या करायला मंत्रिमंडळाने मंजुरी दिली आहे. या सामंजस्य कराराद्वारे कृषी आणि मत्स्योत्पादन यामध्ये या भागात सहकार्याला वाव मिळणार आहे – कल्पक कृषी प्रथा आणि दृष्टिकोन कृषी नव यांत्रिकीकरण कृषी विपणनासाठी यशस्वी मॉडेल : बियाणे उत्पादनासाठी कृषी कंपन्यांसमवेत प्रकल्प विकसित करणे फळे, भाज्या,फुले यासाठी कल्पक उत्पादन मॉडेल आणि मूल्य निर्मिती प्रक्रिया माहितीचे आदान-प्रदान आणि तज्ज्ञांच्या भेटी तेल बिया संशोधनात सहकार्य सागरी औद्योगिक मासेमारी, मासेमारीमध्ये प्रशिक्षण आणि संशोधन प्रशिक्षण डुक्कर मांस प्रक्रिया आणि मूल्यवर्धन या सामंजस्य करारांतर्गत येत्या दोन वर्षासाठी या काळात करण्याच्या कामांसहित कृती आराखडा तयार करण्यासाठी आणि निश्चित करण्यासाठी संयुक्त कार्यकारी गटाची स्थापना करण्यात येणार आहे. हा सामंजस्य करार सुरवातीला पाच वर्षासाठी वैध राहील आणि त्यानंतर दोन्ही पक्षांपैकी एखादा पक्ष जोपर्यंत हा करार रद्द करण्याची इच्छा व्यक्त करत नाही तोपर्यंत पुढच्या पाच वर्षासाठी आपोआप हा करार विस्तारित होईल.
भारत-मॉरिशस सहकारितेसाठी आंतर-शासकीय करार

भारत आणि मॉरिशस यांच्यात सहकारिता सहकार्यासाठी आंतर-शासकीय करार करायला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मंजुरी दिली. हा करार पाच वर्षांसाठी लागू राहील. त्यानंतर पुढच्या पाच वर्षांसाठी त्याचा विस्तार होईल. करारात उल्लेख केलेल्या बाबींसंदर्भात भागिदारी वाढविण्याच्या दृष्टीने लघु आणि मध्यम अवधीच्या उपक्रमांना या करारामुळे प्रोत्साहन मिळणार आहे. कराराची उद्दिष्टे साध्य करण्यासाठी दोन्ही देश परस्पर सहमतीने एक कार्य योजना तयार करणार आहे.
कुपोषण कमी करण्यासाठीच्या उपाययोजनांचा पंतप्रधानांकडून आढावा

भारतातल्या कुपोषण रोखण्यासाठी आणि कुपोषणाशी संबंधित समस्या दूर करण्यासाठीच्या उपाययोजना आणि यासंदर्भातल्या कामाच्या प्रगतीचा आढावा पंतप्रधान नरेंद्र मोदी यांनी काल घेतला. पंतप्रधान कार्यालय, नीती आयोग आणि अन्य मंत्रालयांचे अधिकारी या उच्चस्तरीय बैठकीला उपस्थित होते. कुपोषणाची सध्याची स्थिती आणि संबंधित प्रश्नांचा आढावा यावेळी घेण्यात आला. इतर विकसनशील देशातल्या पोषकतेसंदर्भातल्या यशस्वी उपक्रमांबाबतही यावेळी चर्चा झाली. पोषण कमी असणे, जन्मत: वजन कमी असणे, रक्त कमी असणे अथवा पंडुरोग तसेच खुरटी वाढ या समस्या कमी करण्याचे ठोस उद्दिष्ट ठेवून काम करण्याची गरज पंतप्रधानांनी व्यक्त केली. स्वातंत्र्याच्या 75 वर्षापर्यंत म्हणजे 2022 पर्यंत याची फलश्रुती दिसायला हवी यावर त्यांनी भर दिला. यासंदर्भात विशेषत: फारशी कामगिरी न झालेल्या जिल्ह्याबाबत पोषकतेविषयीच्या प्रगतीवर देखरेख ठेवण्याबाबतही चर्चा झाली. स्वच्छ भारत अभियान, मिशन इंद्रधनुष्य, बेटी बचाओ-बेटी पढाओ, प्रधानमंत्री मातृवंदना योजना या सरकारच्या उपक्रमांचा पोषणावर सकारात्मक परिणाम दिसत आहे, यावर वरिष्ठ अधिकाऱ्यांनी वारंवार भर दिला. यासंदर्भात, पोषणाशी प्रत्यक्ष अथवा अप्रत्यक्ष संबंध असणाऱ्या आणि परिणाम करणाऱ्या केंद्र आणि राज्याच्या सर्व योजनांत समन्वय राखण्याचे आवाहन पंतप्रधानांनी केले. अपेक्षित परिणाम साध्य करण्यासाठी पोषकतेविषयी सामाजिक जागृती वाढवायला हवी. यासाठी अनौपचारिक माध्यमांच्या वापराच्या महत्वावर त्यांनी भर दिला.
देवघरच्या सत्संग आश्रमाचे आचार्यदेव अशोक रंजन चक्रवर्ती यांच्या निधनाबद्दल पंतप्रधानांनी व्यक्त केल्या शोकभावना

नवी दिल्ली, 16 डिसेंबर 2021 देवघरच्या सत्संग आश्रमाचे आचार्यदेव अशोक रंजन चक्रवर्ती यांच्या निधनाबद्दल पंतप्रधानांनी शोक व्यक्त केला आहे. “देवघरच्या सत्संग आश्रमाचे आचार्यदेव अशोक रंजन चक्रवर्ती यांनी केलेल्या नि:स्वार्थ सामाजिक सेवेसाठी ते कायम लोकांच्या स्मरणात राहतील. शिक्षण, आरोग्य, सामाजिक न्याय आणि सक्षमीकरण या क्षेत्रांत काम करण्याची त्यांना विशेष ओढ होती. त्यांच्या निधनाच्या या दु:खद प्रसंगी मी त्यांच्या भक्तांप्रति सहवेदना व्यक्त करतो. ओम शांती !” असे पंतप्रधानांनी आपल्या ट्वीट मध्ये म्हटले आहे.